Cegléd Város Önkormányzatának Polgármesterétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400



|  |  |
| --- | --- |
| **Szám:** …… /2024  **Előterjesztő**: Dr. Csáky András polgármester  Szakmai előterjesztő: dr. Gujka Attila irodavezető  Ügyintéző: dr. Monostori Zsolt jogi referens | **Tárgy:**Sporttörténeti Alapítványhoz való csatlakozás  **Melléklet:** 1. 233/2023.(VI. 22.) Ök. határozat  2. 310/2023.(X. 19.) Ök. határozat |

**ELŐTERJESZTÉS**

A Képviselő-testület 2024. november 21-ei ülésére

**Tisztelt Képviselő-testület!**

A Képviselő-testület a 310/2023.(X. 19.) Ök. határozatában kifejezte azon szándékát, hogy részt vegyen a Ceglédi Sporttörténeti Alapítvány (a továbbiakban: Alapítvány) céljainak megvalósításában, melynek érdekében az Alapítvány alapítóival azonos jogokat kíván gyakorolni. Ennek érdekében tárgyalásokat kezdeményezett az Alapítvány alapítóival, így az MBH Bank Nyrt.-vel (a továbbiakban: MBH) az alapítói jogok átruházásáról, valamint a CO-OP Star Zrt.-vel (a továbbiakban: CO-OP; a továbbiakban: együtt Alapítók) hogy az alapítványhoz csatlakozó személy is jogosult legyen az alapítói jogok gyakorlására.

A Képviselő-testület felhatalmazta a Polgármestert arra, hogy az alapítói jogok átruházásáról szóló szerződést aláírja és az alapító okirat módosításával kapcsolatban az Alapítók felé az Önkormányzat nevében eljárjon, a szükséges nyilatkozatokat megtegye.

Az Alapítókkal lefolytatott tárgyalások eredményeképpen módosításra került az Alapítvány alapító okirata és megkötésre került az alapítói jogok átruházásáról szóló megállapodás az MBH és az Önkormányzat között, amelyet a CO-OP is jóváhagyott ugyanezen megállapodás keretein belül.

Az Alapítvány változásbejegyzése iránti kérelmét a Budapest Környéki Törvényszék 51.Pk.61.363/1991/45. számú végzésével visszautasította, tekintettel arra, hogy az államháztartásról szóló 1992. évi XXXVIII. törvény és egyes kapcsolódó törvények módosításáról szóló 2006. évi LXV. törvény 1. § (1) bekezdése alapján azok a szervezetek, amelyek közalapítvány létrehozására e törvény hatályba lépése előtt a régi Ptk. (1959. évi IV. törvény) 74/G. §-a alapján jogosultak voltak, alapítványt e törvény hatályba lépését követően sem alapíthatnak és ahhoz nem csatlakozhatnak. Ezek alapján jogszabály tiltja, hogy az Önkormányzat az Alapítványban alapítói jogok gyakorlására jogosulttá váljon.

A jogszabályok azonban nem zárják ki azt, hogy önkormányzati költségvetési szerv váljon alapítvány alapító tagjává. Korábban a 2008. évi CV. törvény tiltotta költségvetési szervek számára, hogy alapítványba belépjenek, ahhoz csatlakozzanak vagy abban alapítói jogokat gyakoroljanak, azonban ezt a törvényt hatályon kívül helyezték, jelenleg a költségvetési törvény nem tilalmazza költségvetési szervek alapítványhoz történő csatlakozását. Ezzel kapcsolatban az Önkormányzat ügyvéd véleményét is kikérte, aki megerősítette ezen álláspontot.

Fentiek miatt az MBH-val való előzetes egyeztetést követően tárgyaltunk mind a Kossuth Múzeum, mind pedig a Ceglédi Városi Könyvtár vezetőjével, melynek eredményeként a Ceglédi Városi Könyvtár vállalná az alapítványban a társalapítói szerep betöltését.

Az a tény, hogy jelenleg a Könyvtár kezeli a Sporttörténeti Gyűjtemény elhelyezésére szolgáló ingatlant (fizeti annak rezsi költségeit), továbbá a Könyvtár köt minden évben megbízási szerződést a sporttörténeti gyűjtemény gondozására nem zárja ki azt, hogy alapítóként az alapítványban megjelenjen.

Tekintettel a fentiekben leírt körülményekre és arra, hogy az MBH nem emelt kifogást a Könyvtárral szemben, indokoltnak tartom a Könyvtárat felkérni, hogy alapítóként lépjen be az Alapítványba.

Fentiek miatt javaslom, hogy a Képviselő-testület fejezze ki abbéli szándékát és támogatását, hogy a Könyvtár az Alapítvány alapítójává váljék, és ez irányú egyeztetéseket kezdeményezzen.

Jelen előterjesztést a **Jogi, Ügyrendi és Közbiztonsági Bizottság**, valamint a **Gazdasági Bizottság** tárgyalja, a bizottság véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

*A döntéshozatal Magyarország helyi önkormányzatairól szóló 2011. évi CLXXXIX. törvény 46. § (1) bekezdésére figyelemmel,* ***nyilvános*** *ülés keretében, a 65. § rendelkezési alapján - figyelemmel a KT. SzMSz 57. § (2) bekezdésében és 59. §-ában foglalt rendelkezésekre -* ***egyszerű*** *többségű szavazati arányt igényel.*

Kérem Tisztelt Képviselő-testületet, a támogató döntésüket meghozni szíveskedjenek.

Cegléd, 2024. november 13.

Dr. Csáky András

polgármester

**Határozati javaslat**

**Cegléd Város Önkormányzatának Képviselő-testülete**

1. Felkéri a Ceglédi Városi Könyvtárt, hogy vegyen részt a Ceglédi Sporttörténeti Alapítvány (a továbbiakban: Alapítvány) céljainak megvalósításában és ennek érdekében az Alapítványba alapítóként belépjen.
2. Lehetővé teszi, hogy a Sporttörténeti Gyűjtemény bemutatásának előkészítése céljából, a Cegléd, Szabadság tér 2. szám alatti ingatlant a Ceglédi Városi Könyvtár használatba vegye, amennyiben az Alapítványba alapítóként belépett.
3. Utasítja a Hivatalt és a Ceglédi Városi Könyvtárt a szükséges intézkedések megtételére.

**Határidő:** 1-3. pont:azonnal **Felelős:** Dr. Csáky András polgármester

A határozatot kapják:

1. Ceglédi Sporttörténeti Alapítvány
2. Ceglédi Városi Könyvtár
3. MBH Nyrt.
4. CO-OP Star Zrt.
5. Irattár

Az előterjesztést láttam:

Dr. Diósgyőri Gitta

címzetes főjegyző