

Cegléd Város Önkormányzata

Bartha Barna képviselőtől

2700 Cegléd, Kossuth tér 1.

Tárgy: Vízvisszatartási és Tájgazdálkodási Munkacsoport (VTM) létrehozása a Víz Keretirányelv, a Nemzeti Tájstratégia és a Biodiverzitás Stratégia irányelveinek érvényesítése érdekében

Előterjesztő: Bartha Barna önkormányzati képviselő, Mi Hazánk Mozgalom

**ELŐTERJESZTÉS**

Cegléd Város Önkormányzata Képviselő-testületének

2024. november 21-i ülésére

**Tisztelt Képviselő Testület!**

A vízgazdálkodás és a tájrehabilitáció a XXI. század egyik legnagyobb környezeti kihívása. A vízkészletek csökkenése, az egyre gyakoribbá váló aszályok és árvizek, valamint a biodiverzitás csökkenése mind arra hívja fel a figyelmet, hogy átfogó és komplex megközelítésre van szükség az ökoszisztémák és az emberi életminőség javítása érdekében. Pest Vármegyében a természetes vízháztartás visszaállítására, a fenntartható víz- és tájgazdálkodás megvalósítására, valamint a természet alapú megoldások (Nature-based Solutions, NbS) alkalmazására egy új koordinációs szerv létrehozása válik szükségessé.

Javaslatom egy Vízvisszatartási és Tájgazdálkodási Munkacsoport létrehozására irányul, amely biztosítja a különböző szakmai, igazgatási és civil szféra szereplőinek bevonását a környék víz- és tájgazdálkodási stratégiák és projektek kidolgozásába, végrehajtásába és felügyeletébe.

**Alapvető jogszabályi és stratégiai háttér**

**1 EU Víz Keretirányelv (2000/60/EK):** Az irányelv célja a vízgyűjtő-gazdálkodás integrált megközelítése, mely biztosítja a vízi ökoszisztémák jó állapotát, figyelembe véve a társadalmi és gazdasági igényeket. Az irányelv végrehajtása Magyarországon a vízgyűjtő-gazdálkodási tervek (VGT3: 2022 – 2028) alapján történik.

**2. Nemzeti Tájstratégia (2017–2026):** A tájvédelem, tájrehabilitáció és tájhasználat célzott és fenntartható fejlesztését hivatott elősegíteni. Az Alaptörvényben is rögzített cél, hogy a magyar tájak természetessége, ökológiai állapota és fenntartható hasznosítása érdekében komplex intézkedések valósuljanak meg.

**3. Nemzeti Biodiverzitás Stratégia (2020–2030):** A biológiai sokféleség védelme érdekében a természetes élőhelyek megőrzésére és helyreállítására, a klímaváltozás káros hatásainak enyhítésére, a fenntartható föld- és vízhasználatra vonatkozó célokat tartalmaz.

**4. Magyarország Alaptörvénye (P cikk, XXI. cikk):** Az egészséges környezethez való jog alapjog, ennek érvényesítése megköveteli a természetes vízkészletek védelmét és a vízhasználat fenntartható megközelítését.

**A Vízvisszatartási és Tájgazdálkodási Munkacsoport (VTM) létrehozásának szükségessége**

A Ceglédi Képviselő-testület által felállítandó Vízvisszatartási és Tájgazdálkodási Munkacsoport a kormányzati stratégiákban lefektetett célok és elvek megvalósításának elősegítésére, a vízvisszatartás, tájrehabilitáció, természet alapú megoldások kivitelezésére fókuszáló szakmai, igazgatási és civil együttműködési fórumként működne.

A munkacsoport célja a különböző érintett felek közötti kommunikáció és koordináció erősítése, a különböző tájhasználati, vízgazdálkodási és természetvédelmi projektek integrált megvalósításának támogatása.

A Munkacsoport feladata kiterjed az együttműködésre a Pest Vármegyei Közgyűlés hasonló céllal létrehozott munkacsoportjával, valamint a Duna-Tisza Közi Homokhátsági Térségi Fejlesztési Tanács munkájának a segítésére, a Tanáccsal való együttműködés biztosítására.

**A Munkacsoport feladatai**

**1. Stratégiai tervezés és koordináció:**

- A víz- és tájgazdálkodással kapcsolatos stratégiai irányelvek kidolgozása és végrehajtása.

- A Ceglédet és környékét érintő vízvisszatartási és tájrehabilitációs projektek szakmai felügyelete és összehangolása.

- A VGT3 és a Nemzeti Tájstratégia helyi szintű megvalósításának ellenőrzése és értékelése.

**2. Természet alapú megoldások elősegítése:**

- A természet alapú megoldások (Nature-based Solutions, NbS) adaptálása és népszerűsítése a megyei vízgazdálkodásban és tájhasználatban.

- A vízvisszatartásra, vizes élőhelyek helyreállítására és tájvédelmi intézkedésekre vonatkozó innovatív technológiák és módszerek alkalmazásának elősegítése.

**3. Civil és szakmai együttműködés:**

- A civil szervezetek, tudományos kutatók, állami intézmények és érintett önkormányzatok bevonása a döntéshozatali és projektmegvalósítási folyamatokba.

- Rendszeres szakmai konzultációk és nyilvános fórumok szervezése az érintett közösségek tájékoztatása érdekében.

**4. Monitoring és értékelés:**

- A víz- és tájgazdálkodási projektek hatásainak figyelemmel kísérése, a megyei környezeti állapot javulásának folyamatos nyomon követése.

**Érintettek és résztvevők:**

A munkacsoport munkájában résztvevők köre széles, a releváns szakmai és civil szereplőket egyaránt felöleli:

- Civil szervezetek (környezeti, vízügyi és tájvédelmi területek)

- MTA Lendület kutatócsoport

- Kék-zöld infrastruktúra szakértői

- Nemzeti Park Igazgatóságok

- Nemzeti Agrárgazdasági Kamara (NAK)

- Országos Vízügyi Főigazgatóság (OVF)

- Érintett önkormányzatok

- Oktatási és kutatási intézmények

- Gazdálkodó szervezetek és agrárvállalkozások

**Záró gondolatok**

A Vízvisszatartási és Tájgazdálkodási Munkacsoport létrehozása egy olyan új és integrált víz- és tájgazdálkodási szemlélet meghonosítását segítené elő, amely biztosítja a természetes vízháztartás helyreállítását, a biodiverzitás megőrzését és a fenntartható tájhasználatot a ceglédi térségben.

A munkacsoport munkája szorosan kapcsolódik az EU-s, nemzeti- valamint a Pest vármegyei stratégiákhoz, elősegítve a helyi fejlesztési programok és a nemzetközi kötelezettségvállalások összehangolt megvalósítását.

A Munkacsoportnak hat képviselő tagja és egy képviselő vezetője lesz. Nem képviselő tag négy személy lehet. A Munkacsoport működése egy vezetővel és legkevesebb két képviselő taggal biztosítható.

A Vízvisszatartási és Tájgazdálkodási Munkacsoport (VTM) működését a költségvetésben meghatározott keretösszeg biztosítja, a működéséhez szükséges irodai hátteret Cegléd Város Önkormányzata adja.

Az előterjesztés nyílt ülésen tárgyalható, egyszerű szavazati arányt igényel.

**Az előterjesztést a Jogi, Ügyrendi és Közbiztonsági Bizottság, a Gazdasági Bizottság, valamint a Pénzügyi Ellenőrző Bizottság tárgyalja, véleményének ismertetésére jegyzőkönyv kivonat formájában a Képviselő-testület ülésén kerül sor.**

Kérem, tisztelt képviselőtársaimat, támogassák ezt a kezdeményezést és csatlakozzanak a munkacsoporthoz segítve annak munkáját! Köszönöm támogató szavazatukat és várom jelentkezésüket a csoportba!

**Cegléd, 2024. november 13.**

**Bartha Barna**

**képviselő**

**HATÁROZATI JAVASLAT**

Cegléd Város Önkormányzatának Képviselő-testülete

1. Támogatja a Vízvisszatartási és Tájgazdálkodási Munkacsoport (VTM) megalakulását
2. Megbízza a Munkacsoportot a társszervezetekkel, a szomszédos településekkel és a témában illetékes civil szervezetekkel való kapcsolat kialakításra.
3. Megbízza Bartha Barna képviselőt, hogy a Duna-Tisza Közi Homokhátsági Területi Fejlesztési Tanács (DTKHTFT) tagjaként a Tanácsban képviselje Cegléd városát és környékét
4. A Munkacsoport működéséhez szükséges forrásról a 2025. évi költségvetés elfogadásakor hoz döntést
5. Utasítja a Hivatalt a szükséges intézkedések megtételére

Határidő: azonnal

Felelős: Dr. Csáky András polgármester, Bartha Barna képviselő